b'\n_START_ARTICLE_\nS\xc3\xa4il\xc3\xa4\n_START_PARAGRAPH_\nS\xc3\xa4il\xc3\xa4 (ransk. Sabre) on urheilulaji, jossa otellaan yksi vastaan yksi s\xc3\xa4il\xc3\xa4-nimisell\xc3\xa4 miekalla. S\xc3\xa4il\xc3\xa4 on ly\xc3\xb6m\xc3\xa4miekka, jolla saa pisteen my\xc3\xb6s vastustajan sivaltamisesta. Kaksi muuta miekkailun olympialaislajia kalpa ja floretti ovat pelk\xc3\xa4st\xc3\xa4\xc3\xa4n pistomiekkoja. _NEWLINE_S\xc3\xa4il\xc3\xa4miekkailussa hyv\xc3\xa4ksytty osuma-alue on vastustajan vy\xc3\xb6t\xc3\xa4r\xc3\xb6st\xc3\xa4 yl\xc3\xb6sp\xc3\xa4in. Ottelualue on muiden lajien tapaan 14 x 1,5\xe2\x80\x932 metrin suuruinen.\n_START_SECTION_\nMiekka\n_START_PARAGRAPH_\nS\xc3\xa4il\xc3\xa4-miekka on nykyaikainen versio klassisesta pohjoisitalialaisesta kaksintaisteluissa k\xc3\xa4ytetyst\xc3\xa4 miekasta. S\xc3\xa4il\xc3\xa4 on kalvan tavoin muokattu urheiluv\xc3\xa4lineeksi aseesta, jolla historiassa taisteltiin sodassa. _NEWLINE_S\xc3\xa4il\xc3\xa4 tarkoittaa paitsi koko miekkaa, my\xc3\xb6s miekan yhten\xc3\xa4ist\xc3\xa4 perusosaa, jonka muodostavat ter\xc3\xa4 ja ruoto ilman niihin kiinnitettyj\xc3\xa4 v\xc3\xa4istint\xc3\xa4, kourainta, pontta ja ponnen alusta tai muita lis\xc3\xa4osia kuten rysty- ja v\xc3\xa4ist\xc3\xb6kaaria, v\xc3\xa4ist\xc3\xb6renkaita tai kelloa eli kokillia.\n_START_SECTION_\nEtymologia\n_START_PARAGRAPH_\nS\xc3\xa4il\xc3\xa4 on omaper\xc3\xa4inen suomalainen sana, joka on sukua sanalle s\xc3\xa4le. Suomalaisista miekkailuseuroista yhdell\xc3\xa4 on s\xc3\xa4il\xc3\xa4 nimess\xc3\xa4\xc3\xa4n: Saimaan S\xc3\xa4il\xc3\xa4t, Lappeenranta. Parhaiten 2000-luvulla s\xc3\xa4il\xc3\xa4miekkailussa on kuitenkin menestynyt Tapanilan Er\xc3\xa4n miekkailujaosto. Vuodesta 2012 l\xc3\xa4htien Vantaalla on toiminut vain s\xc3\xa4il\xc3\xa4miekkailuun erikoistunut miekkailuseura S\xc3\xa4il\xc3\xa4klubi ry._NEWLINE_S\xc3\xa4il\xc3\xa4 oli ruotujakolaitoksen aikana my\xc3\xb6s kohtalaisen tavallinen sotamiehen nimi. Kun ruotusotamies v\xc3\xa4rv\xc3\xa4ytyi, ruotsalaiset upseerit antoivat h\xc3\xa4nelle suomalaisen alkuper\xc3\xa4isnimen tilalle uuden ruotsinkielisen. S\xc3\xa4il\xc3\xa4 eli ruotsiksi Klinga oli hyvin suosittu. Klinga- ja S\xc3\xa4il\xc3\xa4-nimisi\xc3\xa4 sukuja el\xc3\xa4\xc3\xa4 Suomessa edelleen.'